**Idemo u školu.....**

**Polazak u I. razred osnovne škole jedan je od najvažnijih događaja u životu djeteta, ali i roditelja.**

**Dijete ulazi u sredinu u kojoj će u krugu svojih vršnjaka i u okvirima koje postavlja društvo razvijati, pokazivati i uspoređivati brojne svoje osobine.**

**U I. razred osnovne škole upisuju se djeca koja će do 1. travnja 2018. navršiti 6 godina života.**

**Prije upisa u I. razred obvezan je pregled djece radi utvrđivanja njihova psihofizičkog stanja koji će provesti stručno povjerenstvo osnovne škole kojoj dijete „pripada“ prema upisnom području.**

**Za dijete koje će do kraja 2018. navršiti 6 godina, a nije školski obveznik, roditelj ili skrbnik može najkasnije do 31. ožujka 2018. godine podnijeti zahtjev za uvrštavanje djeteta u popis školskih obveznika.**

**Kronološka dob nije jedini kriterij upisa djeteta u školu. Prije upisa procjenjujemo spremnost djeteta za školu, tj. promatramo i mjerimo različite aspekte dječjeg razvoja koji su važni za udovoljavanje školskim zahtjevima.**

**Najčešće govorimo o tjelesnoj, emocionalno – socijalnoj i spoznajnoj (kognitivnoj) spremnosti za školu.**

**Tjelesnu spremnost djeteta ispituje školska liječnica, a odnosi se na opće fizičko zdravlje djeteta.**

Spoznajnu spremnost utvrđuje psiholog, najčešće ispitujući opću intelektualnu razvijenost, te neke sposobnosti kao što su vidna i slušna diskriminacija, grafomorika i sposobnost opažanja.

Emocionalno – socijalna spremnost olakšava prihvaćanje škole i obveza jer dijete pri polasku u školu treba:

- uspješno komunicirati i surađivati s vršnjacima i odraslima

- odvojiti se od roditelja

- primjereno konrolirati svoje postupke i osjećaje

- ustrajati čak i kad ne uspije odmah

**Navodimo najčešća pitanja roditelja prije upisa u prvi razred:**

**1.  Mora li dijete prije upisa u prvi razred znati čitati i pisati?**

**NE. Za učenje čitanja i pisanja ima vremena tijekom školske godine. Vrijeme koje biste htjeli posvetiti učenju čitanja i pisanja možete upotpuniti igrama za razvoj motorike prstiju, koncentracije, pamćenja, razumijevanja i sl. S druge strane, mnoga će djeca spontano započeti procese čitanja i pisanja prije škole, bilo bi pogrešno u takvim slučajevima uskraćivati im to poučavanje.**

**2.  Ako dijete već zna čitati i pisati, hoće li mu to odmoći u prvim danima škole?**

**Djetetu to neće stvarati poteškoće. U razredu se primjenjuje tzv. individualizirani pristup, učitelj/učiteljica djeci koja su već savladala gradivo omogućuje rad na drugim, složenijim sadržajima.**

**3.  Što znači «spremnost za školu» i koje vještine dijete treba savladati prije polaska u školu?**

**Uobičajeno je govoriti da je spremnost za školu pitanje razvoja intelekta i percepcije, no očito je da ona uključuje i ostale čimbenike kao što su pažnja, živahnost i sposobnost da se izdrži rad u školi. S druge strane, za uspjeh u školi jako je bitna i emocionalna i socijalna zrelost koja varira od djeteta do djeteta. Zbog toga se provodi psihologijsko ispitivanje koje nam daje detaljnije podatke o svakom djetetu.**

**Izuzetno je dobro da dijete razvije svoju samostalnost u korištenju toaleta, da se zna samostalno svući i obući, brinuti se o svojim stvarima, da zna jesti bez pomoći, da se zna pravilno ponašati u skupini vršnjaka i prema starijima. Nastojite da dijete upamti svoje ime i prezime, broj telefona i imena roditelja.**

**4.  Kako kod djeteta razviti pravilan pristup školi?**

**Dijete poput spužvice upija sve vaše rečenice, a još više vaše radnje. Ne plašite ga školom, radije se pred njim s veseljem prisjetite svog boravka u školi, govorite o tome kako imate povjerenja u njega, kako će on uz trud savladati gradivo, napravite male rituale od kupovine prvih stvari za školu, posebno obilježite prvi dan škole… Kad krene školska godina, uključite se u školske aktivnosti koje su namijenjene roditeljima, svaki dan odvojite vrijeme u kojem ćete se posvetiti svom školarcu, iskazujte zainteresiranost, pohvalite svaki uspjeh vašeg malog đaka.**

**5.  Primjećujem da se moje dijete boji škole.**

**Najvjerojatnije se radi o strahu od odvajanja. Mnoga se djeca prvih dana ili tjedana mogu osjećati tjeskobno jer se susreću s mnogo novih stvari odjednom. Razgovarajte s njime, dokučite što ga najviše plaši – neka se boje da ih nitko neće dočekati kod kuće, druge je strah glasne djece i sl. Pomognite djetetu tako što ćete mu reći da ste se i vi bojali kao mali, i da ste taj strah prevladali i s vremenom jako zavoljeli školu. Isto tako nemojte mu s početkom školske godine natovariti puno novih obaveza (npr. nove vanškolske aktivnosti, nove obaveze vezane uz kućanstvo i sl.) – dopustite mu da se navikne na novi raspored.**

**6.  Moje dijete nije naviklo samo stjecati prijatelje, nije išlo u vrtić i nema iskustvo «života u grupi».**

**Povedite dijete u park ili na druženje s djecom iz susjedstva (pozovite nekoliko njegovih vršnjaka na druženje), pokažite mu kako se upoznajemo, kako se uključujemo u igru i sl. Zajedno se igrajte društvenih igara u kojima uvijek netko izgubi (npr. Čovječje ne ljuti se i sl.) – na taj način dijete uči kako prebroditi prve poraze, ali uči i surađivanju u igri. Isto tako vrlo je važno naučiti dijeliti i poštivati tuđe stvari.**

**7.  Moje je dijete razigrano i nema osjećaj reda.**

**Roditelj može pomoći djetetu razviti osjećaj odgovornosti tako da ga zamoli da svoje stvari uvijek stavi na određeno mjesto. Počnite s jednom ili dvije – npr. cipele i jaknu. Nakon što ga pohvalite svaki put kad to napravi dobro i vi vidite da je taj dio «usvojio», možete nadodati nove zadatke. Nauči li kod kuće da sve ima svoje mjesto, lakše će mu biti u školi u kojoj se očekuje da izvršava radne zadatke. Važno je da dijete već u toku neposredne pripreme za polazak u školu dobije u svom domu vrijeme i prostor za neometan rad. Dovoljno je osloboditi jednu policu za školske knjige i pribor i osloboditi kuhinjski stol u jednom periodu dana, te omogućiti djetetu da radi u relativnom miru. Važno je da to bude uvijek isto mjesto, da ga dijete doživi kao svoj prostor za rad i sl. Za početak je dovoljno da dijete na tom mjestu rješava manje zadatke u razdoblju od 5 min., a zatim da pomalo vrijeme produžimo do 30 min neposredno pred polazak u školu.**

**Neka djeca ne žele sjediti nenavikla na takav način rada – djetetu ponudite zanimljive igre i aktivnosti koje se igraju za stolom i pridružite mu se u igri.**

**8.  Moje se dijete uvijek rasplače kad doživi neuspjeh.**

**U prvom razredu se s ocjenjivanjem započinje u drugom polugodištu, dok je prvo polugodište vrijeme praćenja i uvođenja djece u školski život kroz igru i rad. Dobro je na vrijeme upoznati dijete s činjenicom da će ga u školi ocjenjivati i uspoređivati s drugom djecom. Posebno treba naglasiti da njegova uspješnost u školi neće utjecati na našu ljubav prema njemu. Ali, isto tako mu pokažite da vježbanjem neke aktivnosti može napredovati u njoj i postati sve bolje, da je vrijedno truditi se. Društvene igre, kompjutorske igrice i sl. izuzetno su dobre aktivnosti, ali i tjelesne aktivnosti i sport.**

**9.  Dijete ne izgovara sve glasove točno, može li mu to predstavljati problem u školi?**

**Najmanje godinu dana pred polazak u školu, trebalo bi obratiti pozornost na djetetov izgovor glasova i u slučaju da postoje teškoće uputiti se logopedu . Neka odstupanja u govornom i jezičnom razvoju mogući su znak da bi dijete moglo imati teškoće u usvajanju čitanja i pisanja.**

**10. Kad dijete može ostati samo kod kuće?**

**Obiteljski zakon je jasan, djecu predškolske dobi ne bi trebalo puštati samu kod kuće. Znači li to da je polaskom u školu prihvatljivo da je dijete samo kod kuće?**

**Neki roditelji tome pribjegavaju jer, kako kažu, nemaju drugog rješenja. Drugi pak roditelji smatraju da je njihovo dijete dovoljno zrelo da se brine samo o sebi već u nižim razredima osnovne škole.**

**Iako postoje vidljive razlike u zrelosti osnovnoškolaca, psiholozi smatraju da djeca do 12 god. ne bi smjela biti ostavljana sama ili pod nadzorom drugog djeteta. Naime, mnoge su studije pokazale da mlađa djeca nisu u stanju pravilno reagirati u mnogim situacijama niti izdržati duže vrijeme u samoći. Studija američkog Nacionalnog instituta za vanškolsko vrijeme (National Institute on Out-of-School Time) pokazala je da 35 % djece u 12. god. života spremno je preuzeti brigu o sebi, a da je tek 5% osmogodišnjaka to u stanju. Njihova je uputa da prije nego odlučite da dijete ostavite samo trebate dobro provjeriti njihovu svjesnost o tome što znači biti sam i provjeriti njihovu spremnost za to.**

**Oni predlažu da sebi i svog osnovnoškolca priupitate sljedeća pitanja:**

* **Zna li svoje puno ime, adresu i telefonske brojeve važnih osoba. Može li se uvijek sjetiti tih informacija.**
* **Poznaje li brojeve službi koje djeluju u slučaju nesreće. Ima li te brojeve negdje zapisane ili memorirane u telefon.**
* **Je li dovoljno zreo da glavni ključ kuće nosi diskretno (npr. u svom džepu ili oko vrata ispod majice). Razumije li važnost tog ključa i važnost da uvijek ima ključ sa sobom i nikada ga ne predaje drugoj osobi.**
* **Zna li kako se pravilno javiti na telefon ili odgovoriti na zvono na vratima.**
* **Može li se pridržavati pravila da vrata kuće/stana moraju biti uvijek zatvorena.**
* **Zna li kako uključiti alarm (ako ga kuća ima) i kako ga isključiti po potrebi, razumije li važnost koda i potrebe za njegovom tajnošću.**
* **Zna li koristiti aparat za gašenje požara.**
* **Shvaća li važnost držanja u tajnosti podatka da je sam kod kuće.**
* **Može li pratiti osnovna pravila o sigurnosti, npr. da se uvijek javi kad dođe kući ili da se mora javiti vama (telefonski) kad negdje ide.**
* **Kako se nosio s prijašnjim kraćim odvajanjima kad je ostajao sam kod kuće. Kakva je bila njegova reakcija – strah ili se osjećao relativno ugodno.**
* **Postoji li u blizini vašeg stana/kuće neka starija osoba koja je kod kuće dok je vaše dijete samo, možete li se na nju osloniti u slučaju neke hitne situacije, poznaje li vaše dijete tu osobu i osjeća li se spremno pitati je za pomoć.**

**Donesete li na osnovu dobivenih saznanja ili usprkos njima odluku da vaše dijete ostane samo kod kuće, trebali biste uspostaviti osnovna pravila o ponašanju kad je samo kod kuće. Važno je da pravila budu što jasnija djetetu i da ih donesete zajedno – pravila bi se trebala odnositi na:**

* **posjete prijatelja**
* **gledanje televizije**
* **pisanje zadaće**
* **odgovaranje na telefon ili zvonjavu na vratima**
* **igranje vani ili odlazak kod prijatelja**
* **korištenje kućanskih aparata**
* **odnos s braćom/sestrama**
* **dužnosti u kući.**

**Vaša velika dužnost je da osigurate kuću, sklonite i zaključate sve opasne kemikalije, lijekove i sl. stvari.**

**Isto tako vrlo je važno da budete iskreni prema djetetu i da dolazite kući točno na dogovoreno vrijeme i da opciju “sam kod kuće” prakticirate više kao iznimku nego pravilo.**

**Zapamtite:**

* **nikad ne ostavljajte bebu ili mlađe dijete samo kod kuće, čak ni kad je zaspalo, čak niti na nekoliko minuta**
* **većina djece mlađe od 12. god. nije zrelo brinuti se samo o sebi na način koji se od njih očekuje kad su sami kod kuće**
* **čak i kad ostavljate djecu stariju od 12 god. same kod kuće uvjerite se da se osjećaju dobro u toj situaciji i da znaju sve što treba znati kako bi se osjećali sigurno**
* **niti jednu osobu mlađu od 16 god. ne bi trebalo ostavljati samu preko noći.**